JayJayThrowThrow/commonwealth-wiki-mix huggingface dataset:
GNU/Linux

GNU/Linux is die naam vir die bedryfstelsel wat bestaan uit programme van die GNU-projek en die Linux-kern. Hierdie is 'n effens omstrede naam aangesien hierdie stelsels gewoonlik slegs "Linux" genoem word, en die gesamentlike naam hoofsaaklik deur die GNU-projek en hulle ondersteuners aangemoedig word.

Die GNU-projek se doel om 'n volledig vrye bedryfstelsel te skep het eers moontlik geword met die eerste vrye kern, Linux, wat in die 1990's beskikbaar geword het. GNU is 'n projek van die Stigting vir Vrye Sagteware en Linux is (aanvanklik) deur Linus Torvalds geskryf. Aangesien GNU en Linux geen amptelike verbintenis het nie, en Linux nie 'n bedryfstelsel is nie, maar bloot 'n kern, het die stigting aangedui dat dit nie heeltemal korrek is om die gesamentlike stelsel bloot "Linux" te noem nie.

Richard Stallman, die stigter van die stigting, is al hiervoor gekritiseer, maar hou vol dat Linux slegs een deel van die volledige stelsel is, en dat die volledige naam mense sal herinner aan die ideologiese redes vir die ontstaan van die GNU-projek, naamlik dié van Vrye Sagteware. Linus Torvalds het al aangedui dat die gesamentlike naam geregverdig is as die GNU-projek 'n Linux-verspreiding sou maak (dus GNU/Linux net soos Redhat Linux), maar meen dat om die gesamentlike naam in die algemeen te gebruik "belaglik" is.

Alhoewel die gesamentlike stelsels gereeld slegs "Linux" genoem word, word die volledige naam wel soms gebruik, veral deur die Debian-projek.

'n Linux-verspreiding (Engels: distribution) is die algemene manier waarop 'n GNU/Linux-stelsel beskikbaar gestel word. 'n Tipiese verspreiding sal veel meer programme as bloot dié van die GNU-projek insluit. Dit is 'n verdere rede waarom die gesamentlike naam dalk nooit algemeen aanvaar sal word nie.
Eksterne skakels

* GNU/Linux naming controversy by die Engelse Wikipedia
* http://www.gnu.org/philosophy/linux-gnu-freedom.html


Kategorie:Rekenaars
Kategorie:Linux
Getoelies

duimnael|Politieke pamflet – 'n oproep om te gaan stem in Arabiese Afrikaans.

Getoelies verwys na die Arabiese skrif wat gebruik is om Afrikaans mee te skryf. Sommige van die eerste geskrewe dokumente in Afrikaans is Getoelies en kom uit die Moslemgemeenskap van Kaapstad, wat veral bestaan het uit mense van Indonesiese afkoms. Die woord het sy oorsprong in die Maleise woord tulis, wat "skryf" beteken.


Kategorie:Afrikaans
Kategorie:Arabies
Burgernet

Burgernet is 'n samewerkingsooreenkoms van burgers en polisie in Nieuwegein, Nederland. Dit is gestig om kinders op te spoor, kriminele op heterdaad te betrap, verdwaalde oumense te vind, gesteelde motors te vind, ens. By Burgernet deel die polisie met 'n meldkamerstelsel tegelyk met baie burgers inligting na aanleiding van noodroepe. Die burgers, wat tydens 'n Burgernetaksie gebel word, is mense wat hulle aangemeld het om aan die Burgenet-stelsel deel te neem en wat in die onmiddellike omgewing van die plek woon waar byvoorbeeld 'n inbreker pas gesien is of 'n kind verdwyn het.

Sodra 'n Burgernetdeelnemer die misdadiger of die kind sien, word die meldkamer direk gekontak en 'n polisie-eenheid na die presiese plek gestuur, danksy aanwysings van die deelnemers. As die inbreker die sirkel verlaat wat deur die polisie vasgestel is, word daar eenvoudig 'n nuwe sirkel van deelnemers gebel. As 'n deelnemer na 'n melding die meldnommer bel, word dit deur sagteware in die meldkamer onmiddellik gemarkeer op 'n kaart, sonder dat die beller nog te woord moet staan. Sodoende kan die melding blitsig verwerk en die gesoekte persoon maklik gevolg word. Sodra die misdadiger in hegtenis geneem is, word alle deelnemers gebel. Hulle word ook ingelig oor die afloop van die speurtog en die aantal mense wat hierby hulle bystand verleen het.

Die Burgernet-stelsel is in Nieuwegein suksesvol getoets. Alhoewel die stelsel tans net in hierdie dorp toegepas word, is daar planne om dit uit te brei na die res van Nederland en moontlik ook 'n aantal ander lande.
Eksterne skakels

*Werf van Burgernet (Nederlands)
*Oor Burgernet (Nederlands)

Kategorie:Nieuwegein
Kategorie:Polisie
Loena-ruimteprogram

duimnael|150px|Loena 1
duimnael|150px|Loena 3
duimnael|150px|Loena 20
duimnael|150px|Loena-sendings na die maan

Loena is die naam van verskeie ruimtetuie wat die Sowjetunie tussen 1959 en 1976 na die maan gelanseer het. Hulle is soms ook Loenik genoem na aanleiding van die naam van die eerste Sowjet-satelliet, Spoetnik.

Vyftien was suksesvol en het talle eerstes in die ruimte behaal. Talle eksperimente is gedoen: die maan se chemiese samestelling, swaartekrag, temperatuur en bestraling is bestudeer. Altesaam 24 ruimtetuie het die naam Loena gekry, hoewel baie meer gelanseer is. Dié wat nie die ruimte gehaal het nie, is in dié tyd geheim gehou en het nie ’n Loena-nommer gekry nie. Dié wat in ’n wentelbaan om die aarde defek geraak het, het gewoonlik die naam Kosmos gekry. Die beraamde koste van die Loenaprogram was ongeveer $4.5 miljard.
Prestasies

* Loena 1 het nie die maan getref soos beplan nie en het die eerste ruimtetuig geword wat in ’n heliosentriese wentelbaan om die son beland het.
* In 1959 het Loena 2 suksesvol op die maan geland en die eerste mensgemaakte voorwerp op die maan geword.
* Loena 3 het later in dié jaar om die maan gereis en die eerste foto's geneem van sy kant wat weg van die aarde wys.
* Loena 9 was die eerste ruimtetuig wat ’n sagte landing op ’n ander planeet uitgevoer het (Februarie 1966). Dit het vyf swart-wit stereoskopiese panoramabeelde teruggestuur na die aarde. Dit was die eerste nabyskote van die maanoppervlak.
* Later in dié jaar het Loena 10 die eerste kunsmatige satelliet van die maan geword.
* Loena 17 en Loena 21 het voertuie bevat wat op die maanoppervlak rondgery het (sien Loenochod-ruimteprogram).
* Nog ’n groot prestasie was Loena 16, Loena 20 en Loena 24 wat grondmonsters van die maan geneem en dit teruggebring het aarde toe (teen 1970).
Nog ’n belangrike sending

Loena 15 sou ook grondmonsters van die maan terugbring – dit was op dieselfde tyd in die ruimte as die historiese Apollo 11-sending. Dit was waarskynlik ’n laaste poging om die kollig van die VSA te steel en sou grondmonsters teruggebring het voordat die Amerikaanse ruimtevaarders kon. Neil Armstrong en Buzz Aldrin was egter reeds op die maan toe die Loena 15 die maan nader en dit het teen ’n berg neergestort.
Mislukte sendings

Terwyl die program aan die gang was, het die Sowjetunie geen inligting bekend gemaak oor mislukte sendings nie. Westerse waarnemers het dus hulle eie name aan die sendings gegee, soos Loena E-1 No.1, die eerste mislukte sending van 1958 wat Nasa glo verband gehou het met Luna 1958A.

Nasa het ’n ruimtetuig geïdentifiseer wat hulle glo op 30 April 1966 gelanseer is en wat hulle Luna 1966A genoem het, Luna 1969B wat glo op 15 April 1969 gelanseer is en Luna 1970B op 19 Februarie 1970. Toe besonderhede oor Sowjet-lanserings later bekend gemaak is, was geeneen van dié datums op die lys nie.
Verwysings
Eksterne skakels

* Planetêre departement van die Moskouse Universiteit
* Encyclopaedia Britannica, Luna Space Probe
* Sowjet-maanfoto's
* Die verkenning van die maan: Loena-sendings


Kategorie:Sowjet-maanprogram
Bellville

Bellville is 'n voormalige stad in die Wes-Kaap (Suid-Afrika), maar is nou 'n residensiële voorstad van Kaapstad. Dit is sowat 19 kilometer oos vanaf Kaapstad se middestad geleë. Die Universiteit van Wes-Kaapland, die hoofkantore van die Bybelgenootskap van Suid-Afrika en van Sanlam kan in die voorstad gevind word. Danksy die sentrale ligging, is dit ook naby die Kaapstad Internasionale Lughawe, 'n aantal gholfbane, die Kaapse wynroetes en verskeie winkelsentrums.
Geskiedenis

Bellville het oorspronklik as "Hardekraaltjie" bekend gestaan. Hardekraaltjie was die enigste harde grond waarop waens uitgespan kon word op hul tog deur die Kaapse Vlakte se sand. Die Hardekraaltjie-karavaanpark beslaan vandag hierdie terrein.

Toe die spoorlyn van Kaapstad na Wellington Hardekraaltjie bereik, is daar 'n halte gemaak, wat "Durban Road" genoem is (Durbanville was vroeër bekend was as "D'Urban"). Durbanville was toe al 'n gevestigde gemeenskap, terwyl dié latere Bellville toe net begin ontwikkel het. Afrikaanssprekendes het Durban Road geken as Twaalf Myl, genoem na die leiklip-mylpaal met sy Romeinse XII wat by die hoek van Voortrekker- en Durbanweg staan. Dit was presies twaalf myl of 19,3 km van die Kaap. In 1861 is dit na die landmeter Charles Bell genoem. Bellville het in 1940 'n onafhanklike munisipaliteit geword en het in 1979 stadstatus verkry.
Wapen

duimnael|regs|Wapen van Bellville
Bellville se munisipale raad het in 1947 'n wapen aangeneem en dit later drie keer gewysig.

Die oorspronklike weergawe was: Gedwarsbalk van rooi en goud van twaalf stukke, 'n swart paal belaai met twee silwer klokkies; oor alles heen 'n blou binneskild belaai met 'n goue koringgerf. Die helmteken was 'n swart adelaar met uitgespreide vleuels, en die wapenspreuk "Prendre sa belle". In die tweede weergawe is die binneskild weggelaat en die koringgerf tussen die twee klokkies geplaas.

In die derde weergawe, soos deur Ivan Mitford-Barberton hersien, is die koringgerf met 'n derde klokkie vervang. Dit is in 1959 by die Kaapse Provinsiale Administrasie geregistreer. In die vierde en laaste weergawe, soos deur dr. Cornelis Pama hersien, is die klokkies met kerkklokke vervang. Hierdie weergawe is in 1980 by die Buro vir Heraldiek geregistreer.
Sien ook

* Bellville (kiesafdeling)
* Lys van dorpe in Suid-Afrika
Verwysings
Eksterne Skakels

* Universiteit van Wes-Kaapland
* Bellville-sakegids


Kategorie:Voorstede van Kaapstad
Leonides

Die Leonides vorm ’n meteoorreën, of meteoorstroom, wat jaarliks tussen 14 en 21 November gesien kan word. Die naam verwys na die skynbare oorsprong in die sterrebeeld Leeu; tog is dit in werklikheid afkomstig van Komeet Tempel-Tuttle, wat op sy wentelbaan om die Son ’n groot aantal brokstukke (meteoroïede) agterlaat. Sodra die Aarde die baan van die komeet kruis, kom dit ook in aanraking met meteoroïdewolke. ’n Aantal brokstukke brand in die Aarde se atmosfeer uit en word as meteore (verskietende sterre) waargeneem. Die meteoorreën bereik elke jaar in November sy hoogtepunt – die presiese datum verskil van jaar tot jaar.

’n Buitengewone skouspel vind elke 33 jaar plaas. Wanneer die Aarde die wentelbaan van Komeet Tempel-Tuttle kruis kort nadat hy deur die binneste gedeelte van ons Sonnestelsel getrek het, styg die aantal sigbare Leonide-meteore duidelik. Hierdie groot meteoorstorm, met duisende meteore per uur, kon in 1966 oor Amerika gesien word. Die eerste rekord van die Leonides was in 902 n.C.
Beskrywing

thumb|260px|links|Uitbeeldings uit die 19de eeu van die Leonides.
Die Leonides is ’n vinnig bewegende stroom wat die Aarde se wentelbaan teen 72 km/s tref. Groter Leonides het ’n deursnee van sowat 10 mm en ’n massa van ’n halwe gram, en hulle kan helder ligstrepe met ’n skynbare magnitude van tot veroorsaak. ’n Jaarlikse Leonidereën kan 12 of 13 ton deeltjies oor die hele planeet agterlaat.

Die meteoroïdes wat deur die komeet agtergelaat word, word in strepe georganiseer volgens hulle wentelbane. Hulle word deur verskillende planete versteur, veral Jupiter, en in ’n mindere mate deur stralingsdruk van die Son. Deeltjies in ou strepe is taamlik ver uitmekaar en veroorsaak ’n paar meteore per minuut. Jonger strepe is baie digter en veroorsaak elke 33 jaar ’n meteoorstorm, met meer as 1 000 meteore per uur.

Die Leonides bereik elke jaar omstreeks 18 November ’n hoogtepunt, maar meteore kan verskeie dae daarvoor en daarna gesien word.
Meteoorreëns
Verwysings
Eksterne skakels

* Die Leonide-meteoorreën in Lochner se sterrekunde
*


Kategorie:Leeu (sterrebeeld)
Kategorie:Meteoorreëns
Ponties

Ponties (Ποντιακά of Ρωμαίικα/Romeyika, Grieks: Ποντιακή διάλεκτος, Turks: Pontus lehçesi) is 'n Griekse taal, wat deel uitmaak van die Attiese groep van Griekse tale. Ponties is oorspronklik in die Griekse kolonies van die Swart See-gebied gepraat, die naam is afgelei van die streek Pontus (Noord-Turkye). Die huidige taal is deur Turks, Persies en ander Kaukasiese tale beïnvloed, en na meer as tweeduisend jaar se afsonderlike ontwikkeling het Ponties ver van die amptelike taal van Griekeland wegbeweeg.

Ponties is die taal van die Grieke uit die noordelike Klein-Asië (Anatolië). Die grootste Ponties-Griekse gemeenskappe is: meer as 1 miljoen in Griekeland, meer as 500 000 in die Russiese Federasie en ander lande van die Gemeenskap van Onafhanklike State (GOS), waarvan 120 000 in Oekraïne, 11 000 in Oesbekistan, 2 000 in Armenië, 25 000 in Kazachstan, en meer as 4 000 in Turkye (waarvan die meeste moslems is). Oorsese sprekers sluit 80 000 in die Verenigde State, 20 000 in Kanada en 56 000 in Australië.


Kategorie:Grieks
Kategorie:Tale van Turkye
CAC 40

|}

Die CAC 40 ('n afkorting van Cotation Assistée en Continu, "voortlopende lysting") is 'n Franse effektebeurs-indeks en die leidende indikator vir die effektebeurs Euronext in Parys. Die indeks verteenwoordig die veertig belangrikste aandele en is saamgestel uit maatskappye wat ten opsigte van hulle markkapitalisasie tot die eenhonderd grootstes in Frankryk behoort. Sy basisindeks van 1 000 is op 31 Desember 1987 vasgestel. Vanaf 1 Desember 2003 mag die indeks (onder inagneming van die ekonomiese gewigte) vry beweeg.

'n Besondere kenmerk van die CAC 40 is dat, alhoewel hy uit Franse maatskappye saamgestel is, sowat 45 persent van die aandele
in buitelandse besit is. Die groot aandeel buitelandse beleggers is die resultaat van 'n lang reeks privatiserings, wat vanaf die tagtigerjare van die 20ste eeu in Frankryk plaasgevind het.
Samestelling

'n Lys van die maatskappye in die CAC 40 (soos gelys op 27 November 2022):


Kategorie:Effektebeurs-indekse
Kategorie:Ekonomie van Frankryk
Golfleier

duimnael|regs|'n Versameling van standaard golfleier-komponente.
'n Golfleier is enige hol metaalsilinder wat gebruik word om elektromagnetiese golwe te lei. Die golfleiers wat mees algemeen gebruik word het ronde of reghoekige deursnitareas en word van koper of aluminium vervaardig.

Golfleiers kan egter enige deursnitareavorm hê. Die elektromagnetiese veldpatrone sal egter verskil vir verskillend gevormde golfleiers, aangesien die randvoorwaardes daardeur gewysig word.

Indien 'n golfleiersilinder afgesluit word aan albei kante en met elektromagnetiese energie gevoer word, word die energie deur die kante van die golfleier weerkaats. Hierdie tipe opstelling word 'n golfleierholte genoem. Indien die elektromagnetiese energie op so 'n manier weerkaats dat 'n staande golfpatroon in die holte vorm, word dit 'n resonante holte genoem.

Die veldpatrone in verskillende tipes leë en homogeen gevulde golfleiers is al goed nagevors en geklassifiseer in reghoekige, vierkantige, ronde sowel as elliptiese geometrieë.
Bronnelys

* T.V. Chow Ting Chan and H.C. Reader, "Understanding Microwave Heating Cavities", Artech House Inc., 2000.


Kategorie:Elektromagnetisme
Pythagoras se stelling

duimnael|200px|Pythagoras se Stelling: Die som van die oppervlak van die twee vierkante op die sye a en b is gelyk aan die vierkant op die skuinssy c.

Pythagoras se Stelling is 'n wiskundige stelling wat vernoem is na die Griekse wiskundige, Pythagoras. Volgens tradisie het Pythagoras die stelling ontdek en bewys, maar die stelling se resultaat was voor Pythagoras se ontdekking aan verskeie antieke bevolkings bekend, waaronder die Egiptenare en die Indiërs.

Die stelling is as volg:

In enige reghoekige driehoek is die kwadraat van die lengte van die skuinssy gelyk aan die som van die kwadrate van die lengtes van die reghoekige sye.

Dit wil sê, gestel daar is 'n reghoekige driehoek met 'n skuinssy met 'n lengte van c en twee reghoekige sye met die lengtes a en b, dan kan die stelling in as die volgende vergelyking uitgedruk word:

: a^2 + b^2 = c^2\,

Of, om c op te los:

: c = \sqrt{a^2 + b^2}. \,

Hierdie vergelyking bied 'n maklike manier om die onbekende lengte van 'n sy van 'n reghoekige driehoek uit te werk, mits die ander twee reeds bekend is.
Bewys met gelykvormige driehoeke

border|regs

:\frac{d}{a} = \frac{a}{c} \quad \Rightarrow \quad d = \frac{a^2}{c}\quad (1)

:\frac{e}{b} = \frac{b}{c} \quad \Rightarrow \quad e = \frac{b^2}{c}\quad (2)

Van die beeld c = d + e \,\! . En deur die vervanging van vergelykings (1) en (2):
: c = \frac{a^2}{c} + \frac{b^2}{c}

Vermenigvuldig vir c:
: c^2 = a^2 + b^2 \,\!.
Multidimensionele meetkunde

Pythagoras se stelling kan uitgebrei word na multidimensionele meetkunde. As 'n driedimensionele voorbeeld, kyk na die diagram aan die regterkant. Volgens Pythagoras se stelling is die lengte van diagonale 'BD' deur:

: \overline{BD}^{\,2} = \overline{BC}^{\,2} + \overline{CD}^{\,2} \ ,

gegee hierdie drie kante 'n regte driehoek vorm. Die horisontale diagonale BD en die vertikale rand AB vorm 'n tweede reghoekige driehoek met AD as sy diagonaal. Volgens Pythagoras se stelling is die lengte van diagonale AD deur:

: \overline{AD}^{\,2} = \overline{AB}^{\,2} + \overline{BD}^{\,2} \ ,
gegee.

As dit as 'n enkele stap gedoen word, dan
: \overline{AD}^{\,2} = \overline{AB}^{\,2} + \overline{BC}^{\,2} + \overline{CD}^{\,2} \ .

Hierdie resultaat is die driedimensionele uitdrukking vir die grootte van 'n vektor v (die diagonale AD) in terme van sy ortogonale komponente {vk} ( die drie wedersydse loodregte kante):
:\|\mathbf{v}\|^2 = \sum_{k=1}^3 \|\mathbf{v}_k\|^2.

Hierdie proses kan uitgebrei word na arbitrêre aantal dimensies.
Verwysings

Kategorie:Meetkunde
Mengtaal

Die term mengtaal (Engels: mixed language) word dikwels gebruik om na pidgin- en kreooltale te verwys, aangesien hulle invloede van 'n aantal tale toon - daar is byvoorbeeld Afrikatale wat 'n gemengde woordeskat van inheemse, Engelse en Portugese oorsprong het.

Taalvermenging is egter nie beperk tot kreool- en pidgintale nie. Hierdie verskynsel tree gereeld op wanneer twee of meer tale langs mekaar gepraat word, soos byvoorbeeld ook in Suid-Afrika.

Andrew Geddes Bain staan bekend as die skrywer van 'n toneelstuk - Kaatje Kekkelbek, or: Life among the Hottentots - wat op 5 November 1838 vir die eerste keer in Grahamstad opgevoer is en nie net sy spot dryf met die werk van Britse sendelinge (veral dié van dr. Philip) nie, maar ook die tweetaligheid in Suid-Afrika se Kaapkolonie deur 'n humoristiese oog sien:


Ook die huidige woordeskat van Engels weerspieël sy wisselvallige geskiedenis; die oorspronklik suiwer Angel-Saksiese taal bevat na die verowering deur die Franstalige Noormanne en die Grieks-Latynse neologismes van die klassisisme nou meer Romaanse as Germaanse woorde.

Met die afskaling van Afrikaans in die jare negentig en die opkoms van 'n mengtaal onder baie Afrikaanstaliges, wat dikwels Afrish of Engfrikaans genoem word, word 'n debat oor die moontlike bedreiging vir Afrikaans as 'n kultuurtaal in die Afrikaanstalige gemeenskap gehou.

Ook ander tale in die wêreld ondergaan die invloed van die oorheersende posisie wat Engels verwerf het, veral in die media. In Nederland word byvoorbeeld oor Nederengels gepraat.


Kategorie:Taal
Kategorie:Taalkunde
Kreools

duimnael|'n Padteken in [[Guadeloupekreools wat lui Ry stadig. Kinders speel hier. Die letterlike vertaling is "Lig jou voet [van die versneller]. Daar is kinders wat hier speel".]]

Kreools ontstaan in 'n situasie waar die sprekers van verskillende tale 'n gemeenskaplike kommunikasiemiddel moet skep. Dikwels, maar nie noodwendig nie, berus die woordeskat van die nuwe kreools grotendeels op een van die oorspronklike tale. Nadat die proses van kreolisering afgesluit het, beskik die nuwe taal oor 'n grammatika en fonetiese stelsel wat van die oorsprongstale sterk verskil.

'n Aantal bekende soorte kreools het vanuit 'n pidgintaal begin ontwikkel, dit wil sê dat die sprekers van 'n bepaalde taalgemeenskap 'n basiese kommunikasiemiddel soos 'n pidgintaal volgens hulle behoeftes begin uitbou tot 'n volwaardige moedertaal. Dikwels is dit die kinders van pidginsprekers, wat volgens een taalwetenskaplike teorie oor 'n oorgeërfde universele grammatika beskik, wat hulle in staat stel om reëlmatige vorms in hul taal te vind of te skep, waardeur die grondslag vir 'n nuwe grammatikale stelsel gelê word. Tegelykertyd word die woordeskat uitgebrei om die noodsaaklike vakterme te skep, wat in die pidgintaal nog ontbreek het. As uitboutale kan die pidgins sodoende gemaklik tot standaardtale ontwikkel word.

Die meeste soorte kreools, wat in die tyd van die oorsese kolonisasie deur Europese lande ontstaan het, is gebaseer op 'n Portugese, Franse, Engelse of Nederlandse woordeskat.

Ander sodanige tale, waaronder soms ook Afrikaans gereken word, ontstaan in 'n situasie waarin die aantal sprekers van 'n gewone taal vinnig uitgebrei en oor 'n langer tydperk deur sprekers van vreemde tale oorheers word. Net soos Nederlands aan die Kaap word die uitgangstaal deur baie mense as 'n aanleerderstaal gebruik – en meesal net gebrekkig aangeleer. Hierdie besondere geval lei dikwels tot die standardisasie van onreëlmatige vorms en strukture, waarby oorbodige elemente begin verdwyn.

In die geval van Kaaphollands was die Nederlandse moedertaalsprekers 'n minderheid, terwyl die groot meerderheid koloniste van Duitse en Franse afkoms was en deur 'n groot aantal Oosterse slawe aangevul is. Besonderhede van die Nederlandse grammatika, wat deur die aanleerders as moeilik ervaar is, het geleidelik uit die taal verdwyn.
Eksterne skakels
Cleveland (Engeland)

Cleveland is 'n streek in die noordooste van Engeland, met die monding van die Teesrivier as sy sentrum, wat in die tydperk tussen 1974 en 1996 'n nie-metropolitaanse graafskap met 'n oppervlakte van 583 vierkante kilometer en 'n bevolking van 567 000 (1976) vorm.

Die naam is etimologies afgelei van cliff-land, 'n verwysing na die bergagtige suidelike deel van die gebied.

Die graafskap is saamgestel uit dele van die North Riding of Yorkshire en die graafskap County Durham en kom nie met die historiese gebied van Cleveland ooreen nie. In 1996 is die graafskap volledig ontbind, alhoewel die naam nog steeds gebruik word in onder meer Cleveland Police, en Cleveland Fire Brigade.

Cleveland speel in die 19de eeu 'n belangrike rol by die ontwikkeling van die ysternywerheid. Die myne van die Cleveland-berge lewer destyds die ystererts op, wat in die hoogoonde langs die Teesrivier verwerk is. Middlesbrough groei in hierdie tyd tot 'n belangrike nywerheidstad, en sy hawe en swaar nywerhee behoort nog steeds tot die belangrikste in die Verenigde Koninkryk.

In teenstelling met die Teesmonding is die grootste deel van die vlaktes boerderygebied.
Stede en dorpe van Cleveland

*Billingham
*Guisborough
*Hartlepool
*Middlesbrough
*Redcar
*Saltburn
*Stockton-on-Tees
*Thornaby
*Yarm

Kategorie:Geografie van Engeland
Maine (Frankryk)

duimnael|regs|250px|Die ligging van Maine in Frankryk

Maine is 'n historiese provinsie suid van Normandië (Noord-Frankryk), wat reeds in die Gallies-Romeinse tydperk as 'n afsonderlike streek bestaan het. Onder die Frankiese heerskappy vorm Maine 'n deel van Neustrië en word dit eers deur Karel die Grote by die Bretagne ingelyf.

In die 9de eeu vorm die gebied 'n graafskap onder die heerskappy van 'n plaaslike gesin. Die oorheersing van Maine lei tydens die 11de eeu tot 'n politiese konflik tussen die hertoë van Normandië en die grawe van Anjou. Laasgenoemde annekseer Maine in die jaar 1101.

Danksy die sentrale ligging tussen Engeland, Normandië, Anjou en Akwitanië word Maine teen die tweede helfte van die 12de eeu een van die belangrikste gebiede van die Angevin-ryk. In 1203 verower koning Filips II van Frankryk die gebied en maak dit tot 'n deel van die kroondomein.

Die wetgewende liggaam van die VSA-deelstaat Maine het in 2002 beslis dat die Amerikaanse deelstaat na dié provinsie vernoem is.
Verwysings

Kategorie:Pays de la Loire
Kategorie:Voormalige provinsies van Frankryk